ASIAN วิ่งฉิวกว่า 6% โบรกฯเชียร์ “ซื้อ” ชูเป้า 10.80 บ. คาดกำไรไตรมาส 3/61 โตแตะ 95 ลบ.
ASIAN วิ่งฉิวกว่า 6% โบรกฯเชียร์ "ซื้อ" ชูเป้า 10.80 บ. คาดกำไรไตรมาส 3/61 โตแตะ 95 ลบ. โดย ณ เวลา 12.01 น. ราคาอยู่ที่ 8.25 บาท บวก 0.50 บาท หรือ 6.45% สูงสุดที่ 8.30 บาท ต่ำสุดที่ 7.85 บาท ด้วยมูลค่าซื้อขาย 60.42 ล้านบาท
6 พ.ย. 2561

ผู้สื่อข่าวรายงานว่า ราคาหุ้น บริษัท ห้องเย็นเอเชี่ยน ซีฟู้ด จำกัด (มหาชน) หรือ ASIAN ล่าสุด ณ เวลา 12.01 น. อยู่ที่ 8.25 บาท บวก 0.50 บาท หรือ 6.45% สูงสุดที่ 8.30 บาท ต่ำสุดที่ 7.85 บาท ด้วยมูลค่าซื้อขาย 60.42 ล้านบาท

ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ (1 พ.ย.61) แนะนำ “ซื้อ” ASIAN ราคาเป้าหมาย 10.80 บาท/หุ้น โดยแม้ว่าจะคาดว่าแนวโน้มไตรมาส 3/61 กำไรจะอยู่ที่ 95 ล้านบาทเพิ่มขึ้นเล็กน้อยจากไตรมาสก่อน โดยใช้สมมติฐานอัตรากำไรขั้นต้นที่ 9.8% และรายได้เพิ่มขึ้น 3.8% จากปีก่อน แต่ยังมีความเสี่ยงของการที่ผลประกอบการจะออกมาดีกว่าที่ประเมินไว้ เนื่องจากจากสถานการณ์ทูน่าและหมึกที่เคยฉุดอาจจะกลับมามีแนวโน้มดีกว่าที่เราคาดไว้
นอกจากนี้กำลังการผลิตอาหารสัตว์เลี้ยงที่เพิ่มขึ้นมาตั้งแต่ไตรมาส 2/61 ยังเป็นปัจจัยที่หนุนผลประกอบการและจะเป็นปัจจัยที่หนุนเสถียรภาพของกำไร
โดยคงคำแนะนำซื้อ ใช้ราคาพื้นฐานปี 2562 ประเมินไว้ที่ 10.8 บาท ใช้ PER ที่ 15 เท่า ที่ระดับราคานี้มีอัตราผลตอบแทนเงินปันผลของปี 2561 ที่ 3.8% ถือว่าไม่ต่ำ และในระยะยาวเรายังคงประเมินว่า ASIAN เป็นบริษัทที่ดี มีโอกาสเติบโตได้จากความสามารถในการผลิตอาหารสัตว์เลี้ยง และการเข้าสู่ธุรกิจที่มีแบรนด์เป็นของตนเอง จากเดิมที่เป็น OEM ซึ่งจะส่งผลให้ในระยะยาวอัตรากำไรทยอยเพิ่มขึ้น